79% tal-każi huma mill-varjant tar-Renju Unit; Impatt pożittiv tal-vaċċin fid-djar tal-anzjani Fl-aġġornament tagħha ta' kull ġimgħa, is-Supretendent tas-Saħħa Pubblika l-Professur Charmaine Gauci qalet li numru sostanzjali ta' persuni diġà huma protetti mill-virus tal-Covid-19 grazzi għall-programm ta' vaċċinazzjoni. Hija tenniet li dawk il-persuni kollha li jaqgħu fil-gruppi ta' aktar minn 75 u 80 sena ntbagħtilhom invit biex jirċievu t-tilqima. Fl-istess waqt appellat lil kull min jaqa' f'dawn il-gruppi ta' età u li għadu ma rċeviex appuntament għat-tilqima biex jikkuntattja lill-awtoritajiet tas-saħħa fuq in-umru 145. Hija żiedet tgħid li mill-1,853 persuna attwalment pożittivi għall-Covid-19, 90 minnhom qed jirċievu kura l-isptar, inkluż 20 pazjent li qed jingħataw kura fit-taqsima tal-kura intensiva. Hija żiedet tinnota li matul din l-aħħar ġimgħa n-numru ta' pazjenti li kienu qed jirċievu kura fit-taqsima tal-kura intensiva naqas. Fl-istess waqt saħqet li l-varjant tar-Renju Unit għadu lok għal tħassib hekk kif il-biċċa l-kbira tal-każi huma minnu. Hija għamlet referenza għall-aktar statistika riċenti u qalet li madwar 79.2% tal-każi ġejjin mill-varjant tar-Renju Unit. Hija qalet li l-impatt tal-vaċċin huwa evidenti fid-djar tal-anzjani, b'seba' każi biss jiġu reġistrati matul din l-aħħar ġimgħa, b'ħamsa mill-każi jkunu residenti. Fl-istess waqt tenniet li minkejja li n-numru tal-każi qiegħed jonqos, il-miżuri għandhom jibqgħu jiġu segwiti l-ħin kollu. Saħqet li n-numru tal-każi qed jonqos minħabba l-miżuri li hemm fis-seħħ u l-programm tal-vaċċinazzjoni. Qalet li dan japplika b'mod partikolari għall-festi tal-Għid u l-festi pubbliċi li ta' ftit jiem oħra.